«Тыгъэ щхьэхуэ» къэзыхьа Ибрэхьимрэ Ислъамрэ
Ноябрьск къалэм щекIуэкIащ «Хрустальный микрофон» саугъэтыр зыхуагъэфэщахэр щагъэлъапIэ пшыхь. Абы хэтащ «Къэбэрдей-Балъкъэр» радиом (99,5 FM) и журналистхэри.
Хьэжы Ибрэхьимрэ Мэкъуауэ Ислъамрэ Ноябрьск къалэм и журналистхэм я зэгухьэныгъэм ягъэува «Тыгъэ щхьэхуэ» унэтIыныгъэм щытекIуащ. Зэпеуэм и къызэгъэпэщакIуэхэм зэрыжаIамкIэ, ныбжьыщIэхэм саугъэтыр хуагъэфэщащ я нэтынхэр жыпхъэ къузам темыту, щIэщыгъуэу къызэрызэрагъэпэщым папщIэ.
2015 гъэм зэпеуэм хэтащ Урысейм и къалэ 28-м щылажьэ радиостанцу 39-рэ. Зэхьэзэхуэр унэтIынигъипщIкIэ гуэшауэ щытащ. КъэпщытакIуэ гупыр радионэтыну 140-рэ едэIуащ икIи нэхъыфIу къалъытахэр къыхагъэщащ.
Зэпеуэм и къэпщытакIуэ гупым хэтащ «Радиоведущие.ру», «МедиаПрофи» интернет-къыдэкIыгъуэхэм я къызэгъэпэщакIуэ икIи и редактор нэхъыщхьэ Зверев Алексей, «Серебряный дождь» радиом и редактор Громов Иван, «Макс FM» радиом и продюсер, абы и пщэдджыжь нэтынхэр езыгъэкIуэкI Романовская Юлие (Сочэ) сымэ.
Тхыгъэри сурэтри Щомахуэ Дарье ейщ.
